《莲花峰》
清代·曹贞吉

我闻花开十丈藕如船，太㟆顶上何便娟。又闻给孤园边功德水，五色莲花世无比。

两者余尝梦见之，不道莲峰奇若此。游人历历到花须，夜深多宿莲花柎。

冷光朝暮相激射，餐霞饮露神仙徒。千松万松破石出，磴道高悬势矹硉。

俯看莲蕊才及肩，菡萏何时与花匹。云梯百步在眼前，海门落日争新鲜。

鳌鱼洞口莽昏黑，散花坞下丹枫妍。惟有天都堪并矗，诸峰鹄立皆臣仆。

老人伛偻吁可笑，高撑孤髻山之足。浓翠霏霏衣袖中，排空御气如飞蓬。

路人惊我白云出，老夫适谒浮丘公。

作者简介：曹贞吉(1634～1698) 清代著名诗词家。字升六，又字升阶、迪清，号实庵，安丘县城东关（今属山东省）人。曹申吉之兄。康熙三年进士，官至礼部郎中，以疾辞湖广学政，归里卒。嗜书，工诗文，与嘉善诗人曹尔堪并称为“南北二曹”，词尤有名，被誉为清初词坛上“最为大雅”的词家。